Informācija medijiem

2025. gada 13. janvārī

16. janvārī Tautas frontes muzejs aicina uz diskusiju “Kā paredzēt X stundu. Janvāra mācības”

16. janvārī plkst. 18.30 Tautas frontes muzejā (Vecpilsētas ielā 13/15) notiks 1991. gada barikādēm veltīts piemiņas sarīkojums “Kā paredzēt X stundu. Janvāra mācības”.

Pasākumā piedalīsies Latvijas neatkarības atgūšanas notikumu dalībnieki: toreizējais Latvijas Tautas frontes priekšsēdētājs Romualds Ražuks, Latvijas Republikas Augstākās Padomes Tautas frontes frakcijas vadītājs Jānis Dinevičs,   
tā laika lauksaimniecības ministrs Dainis Ģēģeris, Latvijas Tautas frontes administrācijas darbinieks Artis Ērglis, kā arī Latvijas Republikas Ministru Padomes priekšsēdētājs Ivars Godmanis. Sarunu vadīs bijušais Latvijas Republikas Augstākās Padomes priekšsēdētāja pirmais vietnieks Dainis Īvāns, vārdu dodot arī Liepājas Latvijas Tautas frontes nodaļas līderim Andrim Jaunsleinim un Bauskas milicijas pārstāvim Renāram Zaļajam.

Krievijas izraisītā kara Ukrainā fonā jaunu aktualitāti gūst Latvijas 1991. gada janvāra barikāžu laika pieredze. Kā nepakļauties agresorvalsts dezinformācijai un propagandai? Kā saglabāt demokrātiski noskaņotās sabiedrības vienotību un nekrist panikā bruņota uzbrukuma un fiziskas izrēķināšanās draudos? Kā nepakļauties uzbrucēja gribai, izjaukt viņa plānus un efektīvi pretoties? Kādas atbildes uz šiem jautājumiem varam sniegt, jau ar mūsdienu pieredzi paraugoties uz Maskavas mēģinājumiem 1991. gada janvārī ar brutālu spēku un iebiedēšanu apturēt tikko atjaunotās Latvijas Republikas atgriešanos Eiropā?

Ieejas maksa pasākumā – 3 EUR.

Pasākums tiks filmēts un tiešraidīts muzeja Facebook lapā *https://www.facebook.com/LNVMTautasfrontesmuzejs/*

Attēlā: Barikāžu dalībnieki pie Latvijas Republikas Augstākās Padomes ēkas (tagad Saeima). 1991. gada janvāris. Fotogrāfs Leons Balodis. LNVM krājums.

Kontaktpersona:   
Anna Zeibārte

Latvijas Nacionālā vēstures muzeja

Tautas frontes muzeja nodaļas vadītāja

Tālr. 67224502

e-pasts: [anna.zeibarte@lnvm.gov.lv](mailto:anna.zeibarte@lnvm.gov.lv)

https://x.com/frontes\_muzejs

https://www.facebook.com/LNVMTautasfrontesmuzejs/

https://www.instagram.com/lnvmtautasfrontesmuzejs/

LATVIJAS NACIONĀLAIS VĒSTURES MUZEJS (LNVM)

ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.

Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.

Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.

Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.

Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas. Latvijas Nacionālā vēstures muzeja nodaļas ir Dauderi un Tautas frontes muzejs.